  Туспуктэм: ИА «Удмуртия» Наталия Сильвестрова 24-тӥ пӧсьтолэзе кема висьыса улонысь кошкиз Удмуртилэн азьвыл тӧроез Александр Соловьёв. Солы 73 арес вал. Со сярысь элькунынсь тазалыкез утёнъя министерстволэн пресс-службаез ивортӥз. Улосвыл тӧро луыса Александр Соловьёв 2014-2017 аръёсы ужаз ВАТСАН Александр Васильевич Соловьёв вордскиз Алнаш черкогуртын 18-тӥ инвожое 1950-тӥ арын. Ижкарысь 3 номеро техникая ӧнерлыко училищеез, бӧрысь гурт возёсъя институтэз йылпумъяз. 1968-тӥ арын Ижкарысь металлургияя заводын формовщик, стропальщик луыса ужаз. 1969-1970 аръёсы армиын служить кариз. Бӧрысь заводъёсын но ужбергатонниосын пӧртэм интыужъёсын тыршиз. 1983-тӥ арысен «Удмуртавтодор» огазеяськонын ужаз. 1993-2003 аръёсы «Управление автомобильными дорогами Удмуртии» огазеяськонлэн кивалтӥсез вал. 2003-2007 – элькун Кун Кенешлэн куинетӥ ӧтёсэзлэн тӧроезлэн нырысети воштӥсез. 2007-2013 – элькун Кун Кенешлэн ньылетӥ но витетӥ ӧтёсъёсызлэн тӧроез. 28-тӥ оштолэзьысен 2013-тӥ арысен – Россилэн Федерал Собраниезлэн Федераци Кенешезлэн Удмуртилэсь ёзчиез. 19-тӥ тулыспалэ 2014-тӥ арын Удмуртилэсь тӧроезлэсь огдырлы ужзэ быдэсъясен юнматэмын. 14-тӥ куарусёнэ 2014-тӥ арын элькунлэн тӧроез быръемын. УГОЛОВНОЙ УЖ 2017-тӥ арын 4-тӥ оштолэзе Александр Соловьёвез ӝегатӥзы, солы пумит уголовной уж ӝутӥзы. 7-тӥ гудырикошконэ сое улон интыын пытсэтанэ выжтӥзы. 2018-тӥ арын оштолэзьлэн кутсконаз обвинение предъявить каризы. 11-тӥ южтолэзе 2021-тӥ арын Александр Соловьёв Дэри ёрос судэ секыт висеменыз Уголовной кодекслэн 81-тӥ ёзэтэзъя кылкутонлэсь мозмытыны куронэн вазиськиз. Куронзэ быдэстӥзы, Александр Соловьёвез пытсэт сьӧрысь лэзизы. Ивортодэтъя «Удмуртия» агентство Александр Васильевичлэн ӵыжы-выжыосызлы но матысь адямиосызлы куректэмзэ вера. Тегъёс: Политика Мерлык кулон АлександрСоловьёв Удмуртия  